정조 3년 · 목
具金甲出便次。乘輿出行宮門外。入作門。登將臺上陞座。予曰。時原任大臣及守禦使入侍。領敦寧李溵。領議政金尙喆。左議政徐命善。守禦使徐命膺。以次進伏。予曰。卿等昨今兩日。能爲休息乎。溵等曰。臣等姑無疾病。予曰。 先大王庚戌幸行時。歷臨此臺。今日予又來此。山川依舊。觸物興懷。予心愴感。無以爲諭。尙喆曰。臣等亦忝陪扈之班。不勝感愴矣。予曰。 先朝御此臺時。亦命鼓吹。今番亦依此爲之可也。予曰。丙子年賊兵。乘夜負板登城。我軍覺察。以湯水灌之。無不糜爛而退云。此地卽其處乎。尙喆曰。然矣。尙喆曰。殿下旣臨此地。聖心之感。當如何。第念人君之孝。異於凡庶。此武王所以善繼善述也。殿下必以 聖祖之盛德至善爲法。思盡繼述之道焉。予曰。卿言誠好矣。惟我 肅祖英考。追考廟之志事。痛中華之陸沈。凡所繼述之道。縻不庸極。此可謂後嗣之法也。予以否德。豈敢望萬一彷彿於 聖祖盛德。而惟其區區自勉之心。每以追述 先志。不墜 令德爲望。而其所善繼之策。只在於以實心行實政。得有實效。然後予之今日之心。庶免爲文具之歸。卿等亦須體予此心。以盡協贊之道。是予所望也。命善曰。聖敎至此。臣等不勝欽歎矣。予曰。南北漢之於我朝。其爲緊重。奚但如漢之三輔。唐之兩衛。而昇平日久。戎務廢弛。兵不足爲陰雨之備。城不足爲保障之地。念之及此。寧不寒心。是以予於拜 陵歸路。不憚數日之勞。必欲親覽操鍊者。蓋使恬嬉之將卒。知所振勵之勤意也。尙喆曰。聖敎誠然矣。予曰。守禦使先歸信地。城操節次。卽爲擧行。仍行城操畢。予謂命膺曰。兵者不鍊則無用。卿須體予蕫飭之意。必須着意修擧可也。以今日城操觀之軍務擧行難免大段失儀。凡於節制多有生疎之擧。當此平常安閑之時。猶不免顚倒失措。則其可責之於倉卒應接之際乎。今爲將兵之臣者。所當愓念加勉處也。命膺曰。此後謹當殫竭矣。尙喆等曰。殿下特於輦路。親臨操鍊。將兵之臣。豈不仰體乎。予曰。日已晏矣。卿等姑先退去。予謂命膺曰。此處地形甚高。四面城地。皆入望中。粉堞周遭。醮一新。卿之修擧。實用嘉尙。予旣來此。仍欲廵視近處城堞。城上道路。果無逼側難行之處乎。命膺曰。東城則峰巒高峻。有難於輦路幸行。而南城則極爲平坦矣。仍乘輿出西將臺。予曰。只承史陪從。侍衛及旗鼓。皆令落後。予曰。軍士房承旨李義翊。連日隨駕。想必勞憊。禮房承旨徐有防。以代房隨駕也。予曰。守禦廳執事一人。隨駕後近處。凡有詢問。皆令應對。至西城。仍駐蹕。周覽城內城外。予曰。天柱峰下樓閣之隱現於林木間者。此是天柱寺乎。有防曰。然矣。予指城外山谷曰。此處雖或稍低。而四面岡麓。皆爲嶄截。可謂此城之要緊處也。自此距廣津。爲幾許里乎。有防對曰。幾三十餘里矣。予至南城。又爲駐蹕。指梨峴山曰。此是何處乎。有防曰。此是梨峴云矣。予曰。丙子年。金藎國鄭蘊諸人。請以四百兵。先據此地。以通三南聲息。而其時因體府之不從。竟爲敵人所奪。以至內外阻絕之境。至今思之。可謂歎惜。此果其地乎。有防曰。然矣。予曰。自城中至梨峴有路否。有防曰。路在山脊。直通南門云矣。予曰。此路與三南諸路相通乎。有防曰。然矣。予曰。距山城爲幾許里。有防曰。十四里云矣。予曰。梨峴之左。稍南而近於山城。上有墩臺者。此是南格臺乎。有防曰。此是南格臺。而若登此臺。則城中形止。皆爲俯瞰矣。予曰。故判書李箕鎭。修築南格臺。長養樹木於梨峴云。然否。有防曰。李箕鎭爲之云矣。至南門駐蹕。予謂侍臣曰。凡人之過此地者。亦莫不憤惋慷慨。其況予心乎。今登此樓。俯臨南來之大路。想像丙子年事。歷歷如在眼中矣。其時金瑬輩。請移蹕江都。 聖朝夜出此門。氷滑路險。至於捨馬而步。玉體仍以不寧。未免回駕入城。今見此地。想起前事。感慕之中。不勝於色矣。從古亂離之際。播遷之苦。何代無之。而豈有如我朝丙子年之蒼黃罔措乎。今雖昇平日久。域內安謐。而其在安不忘危之道。君臣上下。所當愓然興感。互相勉戒處也。有防曰。聖敎誠然矣。予曰。其時諸將。各守四門。而南門則具宏守之。或出兵接戰。多有斬獲云矣。有防曰。至今城下。或得鐵凡箭簇云矣。予曰。南門以東。則城上道路。頗險峻云。自此因向北城好矣。至北城。仍駐蹕峰上。謂有防等曰。此城之外。山板之險峻。澗谷之回曲。比南城外尤甚矣。此是胡兵埋伏處乎。有防曰。然矣。予曰其時金瑬。督戰於此城。爲賊人所瞞。輕先出兵。至於全軍敗沒。到令思之。實爲矜惻。予曰。北門之戰。無一人生還者。雖緣强弱之相懸。而主將之節制。亦有所失宜而然矣。有防曰。聞金瑬聽術士之言。輕先出戰。至於致敗云矣。予曰。戰亡人致祭。設行於何處乎。有防指城下直北山谷間曰。此是戰場。故於此設祭云矣。予曰。以古人文字觀之。凡於古戰場徑過之時。皆不禁悲憤感愴。弔古悲昔之意。則況予親臨此地。又命設祭。有若忠魂毅魄。尙留於山谷之間者。心甚惻然。幾不禁下淚矣。予於此。又有所感焉者。此不過百餘年前故戰場。而一見其處。尙不覺惻然于中。則至於窮村深鄕蔀屋殘民。其爲困苦殘忍之狀。如或親見。則其爲惻然。奚但如臨此地想古事之懷乎。然而此則猶不得目見。故每一念至。雖爲惻然。而猶不至於下淚。蓋人情不能無間於見與不見而然矣。有防曰。聖敎誠然矣。予曰。丙子年淸兵。皆屯於此處乎。有防曰。其時胡兵。充斥城外四面。至無片土之空閑處。而至於北門之外。則賊兵尤聚。峻麓深坑。無非營壘故址云矣。予曰。此處地名云何。有防曰。城門外大路之左。則乃金巖洞。右則馬跟洞云矣。予曰。本州故邑基。在何處乎。有防曰。山北稍廣處。此是故邑基址云矣。予曰。黔丹山在何處乎。有防曰。自此直北而望。則有山逶迤壁立者。此是黔丹山云矣。予曰。距此城爲幾許里。有防曰。十五里云矣。予曰。其時原州營將權正吉。率勒王兵至此。而爲賊所遏。不得前進。擧峰相應。城中人望見。知有援兵。莫不聳喜云矣。予曰。城之東。崒然而高出者。此是汗峰乎。有防曰。然矣。其時虜兵。自據此山之後。城中虛實。無不俯見云矣。予曰。自丙子之前。已有汗峰之稱云。信否。有防曰。然矣。予曰。此事似不偶然矣。國淸寺在何處乎。有防曰。在西門之內矣。予曰。國淸寺之號。乃僧覺性所名。而有先知之䜟云。信否。有防曰。甲子築城時。覺性首創二寺。名以國淸漢興。時人莫知其義。丙子後。始悟云矣。予曰。地名之偶然相符。何必盡歸於䜟緯之說。而自後人觀之。則雖謂之事不偶然。亦無怪矣。至北門樓。仍駐蹕。予曰。此城形止。今始周覽。城在衆峰之巓。左右山谷。崎嶇峻急。可謂大險之地也。實爲緩急所恃。而以丙子時事觀之。初不得一與敵人決戰。終未免城下之辱。蓋地理之不足恃。有如是矣。有防等曰。聖敎誠然矣。古人所謂地理不如人和政謂此也。予曰。承旨之言誠是矣。然易稱王公設險以守國。蓋設險守城。有國之不可已者也。若値地理人和。俱得其宜。則豈非第一道理乎。予由北門。仍詣枕戈亭。降輿御亭上。予曰。守禦使入侍。命膺進伏。予曰。此是故軍器所乎。命膺曰。然矣。予曰。完豐府院君李曙築城時。得此亭於榛莽蕪沒之中。不能知其年代云。然否。命膺曰。故人以爲溫祚王所造云矣。予曰。今距溫祚王時。千有餘年。則此亭安其必於所造乎。命膺曰。亦不可謂無所據矣。予曰。嘗聞 皇明副總管程龍。盡蘭數叢。又畵龍於壁上。天欲雨。則雲氣常出其間。或禱雨有應云。至今有舊跡之可見者乎。命膺曰。今則年久壁頹。無以見其筆跡矣。予曰。丙子年。淸人砲九。及於行宮。 仁祖大王。移御于此亭。故 肅廟戊辰幸行時。亦臨此處。今曰予又來見。益切感懷矣。枕戈之扁。誰亦名也。命膺曰。故留守李箕鎭。扁以今名云矣。予乘輿出枕戈亭。詣鍊兵館降輿。御正堂。予曰。領左相守禦使入侍。予曰。今番動駕。寔遵 列祖朝攸行之例。所過程路。殆近百餘里。前後日子。亦爲七八日。百官軍兵之驅馳勞苦。實爲矜慮。至於三邑民人。其所矜恤。尤非尋常。且其顒望之餘。若無實惠之及。則何以慰民情而安予心乎。 列聖朝此路幸行時。皆有特恩於民間。故予遵此 德意。今秋大同稅。竝命蠲減。以爲一分救濟之道。此外其他弊瘼。亦或隨聞釐革。而惟此山城之民。尤不可無別般施惠之政矣。卿等旣已登筵。凡所矯弊釐瘼之道。相與講究。一一稟定可也。明將回鑾。予心實有所戀戀不能忘者矣。尙喆曰。臣等豈不思所以仰體之道乎。予曰。守禦使陳所見可也。命膺曰。大抵山城民人之弊。莫如保恤庫債錢事也。自將校吏胥。下至軍卒平民。而無一人得免於此弊者矣。予曰。日前筵中。已聞此事。而極爲矜惻矣。旣知爲民弊端。則雖大於此之事。予何惜而何難乎。此則一竝蕩滌。以紓其倒懸之急可也。命善曰。此若全數蕩滌。則經用之見縮。亦是可念處也。予曰。 肅宗大王嘗下敎曰。苟利於民。雖肌膚何惜。 先大王每以此敎。稱道於絲綸之間。予小子在傍承聞。至今莊誦于中矣。自予嗣服以後。每念 二聖之德。必思仰體之道。凡於便民利民之事。奚但肌膚之不惜乎。至於若干國用之見縮。尤何足顧恤也。尙喆曰。此若蕩滌。則民之蒙惠。可謂莫大於此矣。予曰。債錢取息。爲本廳支放之資云。此蕩滌則不可無推移給代之道。此則守禦使商量陳達可也。予曰。廣州府尹率父老人入侍。宋煥億率父老進前。命有防。諭父老等曰。今此擧動。屢日貽弊。爾等之勞苦奔走。不言可知。予豈食息暫忘乎。聞爾等以保恤庫債錢。每當輸納之時。擧不免愁苦之歎云。予於此。益不勝惻然矜憐也。旣知爲爾等愁苦之端。則以予軫恤之心。何惜其蕩滌乎。今已下敎。爾等之前後債錢。一竝蕩滌。此或爲爾等一分息肩之道乎。父老等曰。伏蒙國恩。有此蕩滌之命。生死骨肉之澤。不知所達矣。予曰。保恤庫債錢文券。令該廳將校。皆爲持入。命膺曰。自當初給債時節目。至今二十餘年文券。皆爲持入矣。予曰。文券何其多也。仍命敎鍊官。持文券於館前。放火焚之。命有防。諭父老等曰。債錢文券。今皆燒火。爾等此後。則可免徵債之患矣。父老等。皆感泣流涕曰。吾君恩德。如天罔極矣。命有防諭之曰。保障重地。比他自別。故朝家之顧恤。亦非尋常。爾等如欲圖報國恩。則必須訓導其子孫。安樂其生業。毋負國家之德。此所以報國家之恩也。今年大同稅。亦令依邑除減。此亦於爾等。爲實惠否。父老等曰。大同稅亦爲蠲減。臣等之蒙 惠。至矣盡矣。命煥億。率父老等先退。予曰。守禦使率領軍卒。轅門內待令可也。予曰。兵戶曹木布入之。仍命宣傳官頒賞。乘輿詣西將臺。行夜操禮。畢。乘輿還行宮。